Un piet de vinya ye una cepa. A vinya que puya por as paretz u que creixe refirmando-se en qualsiquier estructura ye una parra u parrera. As brancas chovens d'a on salen as fuellas, os filos y os carrazos son os ixarmientos. Os filos tamién son conoixius como tiheretas (con castellanización fonetica), en muitos puestos por creixer a pars en os ixarmientos. A fuella d'a vinya se diz pámpano u pampano, pero tamién se'n parla en plural como as pampas. A chema d'a vinya se diz brotón. O tegumento d'o fruito se diz barfuello (y variants) u pelello (y variants con castellanización fonetica). O fruito ye a uga, a infrutescencia ye o carrazo (cheosinónimo sobre tot oriental que se troba tant a lo sudueste como Santolaria) u racimo (cheosinonimo occidental caso que no siga castellanismo). A simient ye a pepita, gran de uga u graneta.